Sfidat mjedisore në Botëror
Qytetet ku mbahen ndeshjet e Botërorit thonë se ndryshimi klimatik është një pjesë e rëndësishme e planifikimit të aktivitetit
Kampionati Botëror i Futbollit po rëndohet gjithmonë e më shumë nga dioksidi i karbonit, me FIFA-n që llogarit se aktiviteti i këtij viti në Brazil do të shtojë 2,72 milion tonë dioksid karboni në atmosferë – një milion më shumë se Botërori i vitit 2010 të Afrikës së Jugut. Bordi i turizmit i Brazilit thotë se pret që turistët të shpenzojnë rreth 10,4 miliardë dollarë gjatë Botërorit të këtij viti. Por ato të ardhura do të kenë ndikimin e tyre në mjedis. Shumica e dioksidit të karbonit do të çlirohet në atmosferë nga udhëtimet ajrore ndërsa spektatorët dhe skuadrat shkojnë nëpër qytetet e ndryshme të vendit të pestë më të madh në botë, në 12 stadiumet ku mbahen 64 ndeshje. Këtë muaj, në Johanesburg, kryebashkiakët e disa prej qyteteve më të mëdha të botës u takuan për të diskutuar sfidat e ndryshme – sidomos ndryshimin klimatik – më të cilin përballen vendet urbane. Kryetari i bashkisë së qytetit mikpritës të Botërorit, Curitibës, i tha Zërit të Amerikës se planifikimi i gjelbër ishte pjesë e përgatitjeve të aktivitetit. Gustavo Fruet tha gjithashtu se ai ka mësuar nga eksperienca e qytetit të fundit mikpritës, Johanesburgut. Kryebashkiaku i Johanesburgut Mpho Parks Tau thotë se ai beson se homologët e tij janë duke i kushtuar vëmendje çështjes së ndryshimit klimatik dhe Botërorit. Zoti Fruet ofroi gjithashtu opinionin e tij se kush mund ta fitojë Kupën FIFA të Botërorit këtij viti. Organizatorët po mësojnë se fitorja e trofeut të artë është vetëm një pjesë e fitores. Organizimi i një aktiviteti të gjelbër është bërë tashmë pjesë e triumfit.